Nemandinn kveikti í þurrkstandi á salerni í skólanum . Vísir / Vilhelm / Google Eldur kom upp í húsnæði Vallaskóla á Selfossi í morgun , skömmu eftir að brunaæfing hafði farið fram í skólanum . Þetta staðfestir Þorvaldur H. Gunnarsson aðstoðarskólastjóri í samtali við Vísi . „ Eftir að brunaæfingunni lauk , sem gekk almennt vel fyrir sig , þá get ég staðfest að það var nemandi sem fór inn á salerni og kveikti þar í þurrkustandi . Við fengum því alvöru boð . Og við þetta myndaðist reykur og eldur . Eldurinn var slökktur nánast strax af starfsmönnum og við vorum náttúrulega með fulltrúa Brunavarna Árnessýslu á staðnum þannig að þeir gátu strax gert ráðstafanir varðandi reykræstingu . Við erum að vinna í því núna . Þetta gerðist í þeim hluta hússins þar sem eldri nemendurnir eru , “ segir Þorvaldur . Hann segir að nú sé verið að ræða við krakkana , fara yfir málin og unnið að því að ljúka skóladeginum . Hvernig brugðust nemendur við að heyra í brunabjöllunni aftur , svo skömmu eftir æfingu ? „ Þetta var eins vont og hægt var . Getur rétt ímyndað þér . Við fengum þarna tvöföld skilaboð sem stönguðust á . Þeim var flestum beint aftur út í kjölfar þess að kerfið fór aftur af stað . Þegar búið var að fá góða yfirsýn á ástandið og hættan liðin hjá þá gátum við farið aftur inn í húsið . Það er verið að ræða við krakkana í íþróttahúsinu . Við getum ekki haldið áfram kennslu í þessum hluta hússins í dag . Það myndaðist reykur og hann festist í svo mörgu . Við þurfum því að vinna okkur út úr því . “ Hann segir að þegar búið sé að ræða við nemendur og þeir búnir að borða verði þeim leyft að fara heim . Eigi það þó einungis við um börn á unglingastigi . Samkvæmt heimildum fréttastofu verður þeim nemanda sem kveikti í þurrkustandinum gert að fá sérkennslu á slökkvistöðinni á Selfossi , þar sem hann mun fá fræðslu um brunavarnir og eldhættu .